**Školský internát SOŠP**

Žiaci sú do školského internátu (ŠI) prijímaní na základe písomnej prihlášky a Zmluvy o ubytovaní. Výchovno-vzdelávací proces prebieha podľa vypracovaného výchovného programu, ktorý je doplnený konkrétnymi akciami podľa Ročného plánu školského internátu.

Ubytovanie žiakov do ŠI prebieha podľa platného Prevádzkového poriadku. Práva a povinnosti žiaka v ŠI sú zakotvené v Domovom poriadku, ktorý je súčasťou Zmluvy o ubytovaní. Režim dňa v ŠI je uvedený v Domovom poriadku, týždenne sa spracováva do plánu práce a dopĺňa aktivitami podľa záujmu žiakov.

Poplatok za ubytovanie v šk. roku 2019/2020 je 49,50 €. Podmienkou ubytovania je stravovanie. Ubytovaným žiakom ponúkame raňajky, desiatu, obed, večeru a druhú večeru. Cena stravného lístka je 3,95 € pre žiakov SOŠP a 2,42 € pre žiakov iných škôl /bez obedov/.

Žiaci sú ubytovaní v dvojlôžkových izbách. Každá izba má vlastnú kúpeľňu, WC, chodbu so skriňou, vešiakom a botníkom. Izby sú vybavené posteľami s úložným priestorom, pracovným stolom so stoličkami a poličkami na knihy.

V ubytovacom zariadení je 1 spoločenská miestnosť, 1 posilňovňa a 1 PC- miestnosť.

V kancelárii vychovávateľa je zriadená kuchyňa, vybavená kuchynskou linkou, rýchlovarnými kanvicami, chladničkou a mikrovlnnou rúrou.

ŠI podporuje žiakov v mimoškolských záujmových aktivitách, učí ich racionálne využívať voľný čas. Ponúka im možnosti, ako tráviť svoj voľný čas, dáva im priestor na realizáciu svojich schopností a zručností v rôznych záujmových krúžkoch.

Žiaci môžu pracovať v krúžku Filmové a divadelné umenie, kde rozvíjajú svoje verbálne a komunikačné schopnosti. Žiaci si spoločne pripravia a nacvičia divadelnú hru, učia sa vystupovať na verejnosti, komunikovať a zároveň vytvárajú kohézne vzťahy v skupine. Po nacvičení divadelnej hry sa organizujú predstavenia pre žiakov školy i pozvaných hostí. V rámci krúžku je možnosť navštevovať filmové a divadelné predstavenia.

Svoje športové zručnosti môžu uplatniť v športovom krúžku. Pravidelne chodia do telocvične, kde sa môžu venovať športom podľa záujmu: futbal, volejbal, florbal, vybíjaná, basketbal, stolný tenis. Využívajú tiež športový areál školy – basketbalové ihrisko, tenisový kurt, bežeckú dráhu. Spoločne sa organizujú návštevy plavárne, priateľské športové zápasy s inými ŠI. Individuálne je žiakom k dispozícii posilňovňa.

V rámci kultúry je ďalej možnosť navštevovať múzeá, galérie, výstavy, kultúrne pamiatky. Žiaci sa účastnia na spoločných stretnutiach - aktívoch, na ktorých si môžu povedať svoj názor a pripomienky k záujmovej činnosti. Učia sa podieľať na tvorbe plánu záujmovej činnosti, ktorý sa mení podľa záujmu a schopností žiakov.

Ponuka záujmových činností je rozmanitá, žiaci si môžu vybrať, ako tráviť čas po vyučovaní.

 Mgr. Milena Šuranová

 hlavná vychovávateľka